钦定古今图书集成/明伦汇编/家范典/第039卷 > 北齐颜氏家训 > 《勉学篇》
## 钦定古今图书集成/明伦汇编/家范典/第039卷 > 北齐颜氏家训 > 《勉学篇》

自古明王圣帝，犹须勤学，况凡庶乎？聊举切要，以终
寤汝。士大夫子弟，数岁已上，莫不被教，多者或至《礼
传》，少者不失《诗论》。及至冠婚，体性稍定，因此天机，倍
须训诱。有志尚者，遂能磨砺，以就素业。无履立者，自
兹惰慢，便为凡人。人生在世，会当有业。农民则计量
耕稼，商贾则计论货贿，工巧则致精器用，伎艺则深
“思法术，武夫则惯习弓马，文士则讲议经书。”多见士
大夫耻涉农商，羞务工伎，射既不能穿札，笔则才记
姓名。饱食醉酒，忽忽无事，以此销日，以此终年。或因
家世馀绪，得一阶半级，便谓为足，安能自苦？及有吉
凶大事，议论得失，蒙然张口，如坐云雾，公私宴集，谈
古赋诗，塞默低头，欠伸而已。有识旁观，代其入地。何
惜数年勤学，长受一生愧辱哉